Regering moet verduidelik hoe Bushiri’s land verlaatShepherd Bushiri en sy vrou, Mary. (Foto: Facebook) Die herrie om die selfverklaarde profeet Shepherd Bushiri en sy vrou, Mary, wat ten spyte van streng borgtogvoorwaardes dit steeds reggekry het om Suid-Afrika te verlaat en hulle nou in Malawi bevind, kring uit. Die Bushiri’s en hulle medebeskuldigdes word betrek by bewerings van bedrog, diefstal en geldwassery ten bedrae van R102 miljoen. Hulle is vroeër vandeesmaand op borgtog van R200 000 elk vrygelaat. Angel Khanyile, die DA se woordvoerder oor binnelandse sake, sê luidens berigte is die egpaar landuit nadat hulle amptenare van binnelandse sake omgekoop het. “Dit is ŉ ernstige aanklag teen die rol van die departement van binnelandse sake en grensbeheer om Suid-Afrika se grensposte en die beweging van mense in en uit die land doeltreffend te polisieer,” het Khanyile gesê. Volgens Khanyile laat die voorval boonop vrae ontstaan oor die veiligheid van die land, gegewe hoe maklik grensbestuurstelsels deur korrupsie en omkopery gemanipuleer kan word – des te meer so gesien in die lig van berigte oor insurgente, gelei deur ekstremiste, in buurlande soos Mosambiek. Die DA het nou ŉ beroep op die minister van binnelandse sake, Aaron Motsoaledi, gedoen om voor die parlement te verskyn en verslag te doen oor sy departement se klaaglike mislukking om die land se grensposte behoorlik te bestuur. Khanyile sê die land se grensposte is duidelik so vol gate dat selfs voortvlugtiges maklik kan deurglip. Die DA eis om te weet hoe Bushiri Suid-Afrikaanse burgerskap gekry het en hoe die egpaar landuit is gegewe die feit dat hulle kwansuis hul reisdokumente aan die Nasionale Vervolgingsgesag (NVG) moes oorhandig nadat borgtog aan hulle toegestaan is. “Die feit dat twee individue wat vir ernstige misdade gesoek word so maklik landuit kon vlug, is ŉ klap in die gesig van miljoene Suid-Afrikaners wat geregtigheid verdien. “Daar is oënskynlik niks wat misdadigers keer om geregtigheid in Suid-Afrika te ontduik deur oor grense te spring wanneer binnelandse sake geen beheer het oor wie die land inkom of verlaat nie.” Khanyile het ook gesê die regering moet dadelik begin met die proses om die Bushiri’s aan Suid-Afrika te laat uitlewer.